20.02  Nädalavahetusel algas vaheaeg ning laupäeval tegime  Duyguga väikese treti Alkmaari-- koos AFsi Noord-Hollandi vahetusõpilastega, kelle Duygu facebooki abil välja peilinud oli. Üks tšikk USAst, üks Belgiast, kaks poissi ja üks tüdruk Argentiinast ning lisaks üks kutt Itaaliast. Argentiina-plika, kel nimeks Maria Jose, saabus siia alles veebruari keskel ning käib nüüd minuga ühes koolis. Esimese pildi peal keskel, koos teiste värskete vahetusõpilastega Argentiinast. Jalutasime mööda linna, põikasime läbi  õllemuuseumist, paarist poest, Mac-i esindusest(kus veetsime tubli pooltunnikese google mapsiga mängides), Febost ning hargnesime lõpuks kõik taas laiali; Lõuna-Ameeriklased Itaalia tüübi poole õhtust sööma ning meie Duyguga kõigepealt lähedalasuvasse suvalisse baari ning pärast seda rongiga koju. 22.02  Käisin korraks Amsterdamist läbi, Meriliniga "Up in the Air"i vaatamas.  24.02  Madurodam! Lõpuks jõudsin Den Haagis asuvasse miniatuurlinna; kõik Hollandi kuulsamad ehitised järeletehtud skaalal 1:25. Kaasas peale hostisa taaskord Duygu ning ka mu hiinlasest vahetusõpilane-koolikaaslane Yan. Uhked kirikud, suured laevamaketid, tillukesed inimfiguurid, kääbusloomad kääbusloomaaias, pisike vabaõhukontserdilava ning isegi mikroskoopiliste tulbijäljenditega täistipitud põllukene-- kõik oli olemas! Pärast Madurodami põikasime ka korra Schagenist ja Den Haagi kesklinnast läbi. Külastasime Panorama Mesdag'i, Hollandi kõige suuremat seinamaali. Guugeldage!  --  26.02 ja järgneva reedehommiku veetsin Merilini juures Zaandamis, käisime õhtul linnas väljas.  --  Ülejäänud vaheaja olesklesin niisama kodus. Vahepeal jõudis väljas juba üsna soojaks minna; lausa +7-ni, aga eile  hommikul tuli taas õhuke lumekirme maha. Ilmateade lubab selle nädala lõpuks aga õnneks taas kevadist sooja!  --  4. märtsil kohtusin pärast kooli Amsterdamis Nelega, kes ka korraks pealinnaelu uudistama tulnud. Kõndisime mööda päikesesäraseid tänavaid, astusime läbi "üheksast tänavakesest"(9 straatjes-- väike tänavatevõrgustik Amsterdamis, mis on täis pikitud tillukesi hubaseid poekesi) ning seadsime siis sammud Hogeschool van Amsterdami poole, kus tol päeval moeinstituudi avatud päev.  Olnud  juba pool tundi kõndinud, otsustasime lihtsamat teed pidi minna ning viimase paari kilomeetri läbimiseks metrood kasutada.  Viimasesse vagunisse sisseastudes tabas meid hetkeks šokk-- kummalisel kombel olid kõik peale meie mustanahalised! Hirmsast kihist olukorda häälekalt kommenteerida jõudsime elusate ja tervetena õigesse peatusesse, kust edasi õnneks ka õigesse ülikooli. 5.-7. märtsi veetsin Nelel Tilburgis külas. Algus oli üsna hirmutav-- jõudsin Tilburgi, aga Nele oli kodus kõhtu valutamas  ning minul sai üsna pea kõneaeg otsa ning sula-ja krediitrahaga oli ka üsna nigelasti. Saatsin viimaste sentide eest Nelele sõnumi, küsides, kuidas rongijaamast tema poole saab ning söötsin saadud bussipeatusenime vaksali ees seisvale kaardigenereerimismasinale(milline imeline kokkusattumus, et säärane imevigur just Tilburgis on!) sisse. Sain vastutasuks kaardi, mille järgi läbi vihma õnneks õigesse kohta kohale jõudsin.  Laupäeva veetsime Tilburgis igasugu suuremates ning väiksemates poodides ringi  kolades. Õhtul tegime šokolaadikooki. Aega läks, aga asja sai! Kook maitses hästi ka kell 3 hommikul peolt koju tulles!  Pühapäeval pidin muidugi pärast öist trippimist rongiga koju sõitma. Ilm oli külm ning mul telefoniaku tühi, seega pidin Hoorni rongijaamast bussi võtma ning siis edasi Avenhorni bussipeatusest jala koju kõmpima... Ning nõnda unist ja uimast koolipäeva, nagu nüüd esmaspäeval, pole mul varem olnud. Teisipäeva saime õnneks koolist vabaks, sest õpetajatel on raportvergadering, kus õpilaste  hinded üle vaadatakse. Väga tšill-- saan magada!